SAID onderskep renosterhorings ter waarde van R6 miljoenArgieffoto Doeanebeamptes van die Suid-Afrikaanse Inkomstediens (SAID) het nog ŉ verdagte sak met 28,76 kg renosterhoring, ter waarde van R6 miljoen, by OR Tambo Internasionale Lughawe onderskep. Dit is die tweede klopjag in minder as vier dae nadat beamptes Maandag tien renosterhorings, wat 24,96 kg weeg, ter waarde van byna R5 miljoen ook by die lughawe onderskep het. “Doeanebeamptes het Woensdag ŉ verdagte sak opgemerk wat op ŉ vliegtuig was onderweg na Hongkong. ŉ Passasier is uitgeken as die eienaar van die sak,” het Sandile Memela, woordvoerder van die SAID, gesê. Vyf renosterhorings is versteek in was wat in papier toegedraai is. Die passasier en goedere is aan die Suid-Afrikaanse Polisiediens oorgegee vir verdere ondersoek.